Laaste dag om vir verkiesing te registreerFoto: Maroela Media Vandag is die laaste dag om vir vanjaar se algemene verkiesing te registreer, want 8 Mei word more amptelik deur pres. Cyril Ramaphosa as stemdatum geproklameer. Hoewel alle stempunte nie tans oop is vir registrasie nie, het elke munisipaliteit minstens een kantoor van die Onafhanklike Verkiesingskommissie (OVK) wat tot vyfuur vanmiddag registrasies sal ontvang. Sommige munisipaliteite het meer as een – Kaapstad het byvoorbeeld vyf. Om die een naaste aan jou op te spoor, gaan na die OVK-webblad, www.elections.org.za. Om eerstens na te gaan presies waar jy tans geregistreer is, volg die instruksies wat dadelik verskyn onder “Am I registered?”. As jy ’n herregistrasie benodig (byvoorbeeld as jy verhuis het) of as jy die eerste keer wil registreer, kliek op “Back to main website”. Gaan dan na “Contact us” en kyk dan onder “IEC provincial and local offices” vir die kontakbesonderhede. Neem jou ID-boekie of ID-slimkaart saam om te registreer, en sorg dat jy ’n plakker as bewys van die OVK af kry. Gaan oor ’n week na of jy wel geregistreer is. Van Dinsdag af sal kiesers nie meer kan registreer nie. Intussen het die ANC ’n wyk in die uithoek van Noordwes verlede week gemaklik behou, hoewel die party teruggesak het. Die tussenverkiesing was in wyk 4 van die Naledi-munisipaliteit, wat setel in Vryburg. Die wyk omvat ’n deel van die township Huhudi net buite Vryburg. Lopez Moeng het die wyk vir die ANC behou met 939 stemme teen 272 vir die EFF, 58 stemme vir ’n onafhanklike kandidaat en agt stemme vir Cope. Daar was nie kandidate van ander partye nie. Dit verteenwoordig ’n swaai van 2 persentasiepunte teen die ANC sedert 2016.